**SCGC รุกพลิก LSP เวียดนาม เสริมแกร่งด้วยวัตถุดิบก๊าซอีเทน**

**เพิ่มความสามารถการแข่งขัน และลดต้นทุนอย่างมีนัยสำคัญ**

**ล่าสุด ล็อกก๊าซอีเทนและเรือขนส่งระยะยาวได้สำเร็จ**

**มั่นใจพร้อมแข่งขัน รับตลาดปิโตรเคมีในภูมิภาคช่วงฟื้นตัว**

**กรุงเทพฯ – 24 มกราคม 2568** เอสซีจี เคมิคอลส์ หรือ SCGC เดินหน้าพลิกฟื้นธุรกิจปิโตรเคมี เร่งเครื่อง เพิ่มขีดความสามารถการแข่งขัน ด้วยการเพิ่มวัตถุดิบก๊าซอีเทนที่โรงงานลองเซิน ปิโตรเคมิคอลส์ ประเทศเวียดนาม (LSP) ส่งผลให้ต้นทุนต่ำลงอย่างมีนัยสำคัญ และเพิ่มความยืดหยุ่นในการรับวัตถุดิบในการผลิตได้มากขึ้น พร้อมทั้งช่วยลดการปล่อยก๊าซเรือนกระจก เป็นมิตรต่อสิ่งแวดล้อม

**นายศักดิ์ชัย ปฏิภาณปรีชาวุฒิ ประธานเจ้าหน้าที่บริหารและกรรมการผู้จัดการใหญ่ SCGC** เผยว่า “SCGC ขับเคลื่อนโครงการเพิ่มวัตถุดิบก๊าซอีเทนที่โรงงาน LSP ประเทศเวียดนาม (โครงการ LSPE) อย่างเร่งด่วนตามแผนเชิงรุกเพื่อเพิ่มขีดความสามารถในการแข่งขัน และลดต้นทุนอย่างมีนัยสำคัญ มั่นใจ พร้อมเดินหน้ารับตลาดปิโตรเคมีช่วงฟื้นตัวในอนาคต โดยความคืบหน้าล่าสุด ได้จัดหาและล็อกวัตถุดิบก๊าซอีเทน จากสหรัฐอเมริกาเป็นผลสำเร็จ พร้อมลงนามในสัญญาระยะยาวเพื่อจัดหาวัตถุดิบก๊าซอีเทน ประมาณ 1 ล้านตันต่อปี เป็นระยะเวลา 15 ปี กับ Enterprise Products Partners ผู้จัดหาก๊าซอีเทนชั้นนำจากสหรัฐอเมริกา และลงนามในสัญญาระยะยาวสำหรับเช่าเหมาเรือขนส่งก๊าซอีเทน (Very Large Ethane Carriers: VLECs) กับบริษัท Mitsui O.S.K. Lines (MOL) ผู้ให้บริการเรือขนส่งวัตถุดิบชั้นนำของโลก รอบแรกจำนวน 3 ลำ ซึ่ง MOL จะให้บริการขนส่งก๊าซอีเทนจากสหรัฐอเมริกาไปยังประเทศเวียดนามเป็นเวลา 15 ปี ทั้งนี้สัญญาเช่าเหมาเรืออีก 2 ลำที่เหลืออยู่ระหว่างดำเนินการ จึงมั่นใจได้ว่าโรงงาน LSP จะสามารถแข่งขันได้ในระยะยาวด้วยต้นทุนที่ต่ำลงอย่างมีนัยสำคัญ ทั้งนี้ โรงงาน LSP ถูกออกแบบมาให้มีความยืดหยุ่นในการรับวัตถุดิบก๊าซอยู่แล้ว จึงสามารถปรับปรุงโรงงานให้ใช้วัตถุดิบที่เป็นก๊าซอีเทนได้มากถึงสองในสามของปริมาณวัตถุดิบทั้งหมด ซึ่งส่วนที่เหลือจะเป็นก๊าซโพรเพนและแนฟทา”

“นอกจากนี้ บริษัทฯ กำลังเร่งดำเนินการเรื่องการสร้างถังเก็บวัตถุดิบก๊าซอีเทน ซึ่งถังดังกล่าวได้รับการออกแบบเป็นพิเศษ เพื่อให้สามารถเก็บวัตถุดิบก๊าซอีเทนที่มีสภาวะอุณหภูมิต่ำประมาณ -90 องศาเซลเซียส ได้อย่างปลอดภัย รวมทั้งเร่งเตรียมความพร้อมด้านการปรับปรุงกระบวนการผลิตและสาธารณูปโภคการรับวัตถุดิบ (supporting facilities) คาดว่าโครงการจะแล้วเสร็จภายในปลายปี 2570 รับการฟื้นตัวของอุตสาหกรรมปิโตรเคมีในภูมิภาค” ประธานเจ้าหน้าที่บริหารและกรรมการผู้จัดการใหญ่ SCGC เผยเพิ่มเติม

โรงงาน LSP ผลิตและจำหน่ายพอลิเมอร์คุณภาพสูงเพื่อป้อนตลาดในประเทศเวียดนามและส่งออกไปยังต่างประเทศ โดยผลิตภัณฑ์จาก LSP ได้รับการยอมรับในด้านคุณภาพและมาตรฐานระดับสากล ทั้งนี้ โครงการ LSPE จะช่วยเพิ่มขีดความสามารถของโรงงาน LSP ให้เป็นฐานการผลิตปิโตรเคมีที่สำคัญระดับภูมิภาคต่อไป

##########

*เกี่ยวกับ SCGC*

[เอสซีจี เคมิคอลส์ หรือ เอสซีจีซี (SCGC)](https://www.scgchemicals.com/th/home) ผู้นำธุรกิจพอลิเมอร์ครบวงจรในอาเซียน มีฐานการผลิตในประเทศไทย อินโดนีเซีย และเวียดนาม ครอบคลุมตั้งแต่ผลิตภัณฑ์ขั้นต้น (โอเลฟินส์) ไปจนถึงขั้นปลาย ได้แก่ เม็ดพลาสติกหลัก 3 ประเภท คือ พอลิเอทิลีน พอลิโพรพิลีน และพอลิไวนิลคลอไรด์ โดย SCGC มุ่งสร้างสรรค์ "นวัตกรรมเคมีภัณฑ์เพื่อทุกความเป็นได้" (INNOVATION THAT’S REAL) เพื่อขับเคลื่อนเศรษฐกิจในภูมิภาคอาเซียน และยกระดับคุณภาพชีวิตของผู้คน ตามแนวทาง ESG โดย SCGC เน้นพัฒนาสินค้าและบริการที่มีมูลค่าเพิ่มสูง (HVA) และเป็นมิตรต่อสิ่งแวดล้อม เพื่อตอบสนองความต้องการที่หลากหลาย ครอบคลุมโครงสร้างพื้นฐาน บรรจุภัณฑ์ สินค้าอุปโภคบริโภค ยานยนต์ และโซลูชันด้านพลังงาน ควบคู่กับการดูแลสิ่งแวดล้อมอย่างยั่งยืน - ข้อมูลเพิ่มเติม [www.scgchemicals.com](http://www.scgchemicals.com)

***เกี่ยวกับ LSP***

บริษัท ลองเซิน ปิโตรเคมิคอลส์ (Long Son Petrochemicals – LSP) เป็นบริษัทในกลุ่มธุรกิจ SCGC โดย LSP เป็นโครงการปิโตรเคมีครบวงจรแห่งแรกในประเทศเวียดนาม ดำเนินธุรกิจตามแนวทาง ESG เพื่อการพัฒนาอย่างยั่งยืน มีมาตรฐานการผลิตเทียบเท่าระดับโลก ทั้งการผลิตพอลิโอเลฟินส์ คลังเก็บเคมีภัณฑ์ และระบบสาธารณูปโภคส่วนกลาง โดยมีเป้าหมายเพื่อขับเคลื่อนอุตสาหกรรมปิโตรเคมีในประเทศเวียดนาม ช่วยลดการนำเข้า พร้อมทั้งส่งเสริมการเติบโตของอุตสาหกรรมปลายน้ำ ซึ่งจะช่วยผลักดันการเติบโตทางเศรษฐกิจในระยะยาวและยกระดับคุณภาพชีวิตของผู้คน - ข้อมูลเพิ่มเติม [www.lsp.com](http://www.lsp.com)

*เกี่ยวกับ Enterprise Products Partners*

Enterprise Products Partners L.P. ผู้ให้บริการจัดหาเชื้อเพลิงพลังงานชั้นนำในภูมิภาคอเมริกาเหนือสำหรับผู้ผลิตและผู้บริโภคก๊าซธรรมชาติ ก๊าซโซลีนธรรมชาติ (NGLs) น้ำมันดิบ ผลิตภัณฑ์จากการกลั่นปิโตรเลียม และผลิตภัณฑ์ปิโตรเคมี โดยส่งออกผลิตภัณฑ์ไฮโดรคาร์บอนเหลวมากกว่า 2 ล้านบาร์เรลต่อวันในปี 2567 (ณ วันที่ 30 กันยายน) - รายละเอียดเพิ่มเติมเกี่ยวกับ Enterprise สามารถดูได้ที่ [www.enterpriseproducts.com](http://www.enterpriseproducts.com)

*เกี่ยวกับ Mitsui O.S.K. Lines*

Mitsui O.S.K. Lines, Ltd. เป็นบริษัทขนส่งชั้นนำ ที่มีการดำเนินงานระดับโลกด้วยเรือประมาณ 900 ลำ และบริษัทได้พัฒนาธุรกิจโครงสร้างพื้นฐานต่างๆ โดยมีศูนย์กลางอยู่ที่การขนส่งทางทะเล รวมถึงเทคโนโลยีและบริการเพื่อตอบสนองความต้องการของผู้ใช้บริการ รวมถึงการอนุรักษ์สิ่งแวดล้อม บริการเรือของ MOL ประกอบด้วยเรือบรรทุกสินค้าแห้ง เรือบรรทุกก๊าซธรรมชาติเหลว (LNG) เรือบรรทุกยานยนต์ และเรือบรรทุกน้ำมัน นอกจากธุรกิจขนส่งแบบดั้งเดิมแล้ว MOL ยังให้บริการทางธุรกิจด้านความเป็นอยู่และไลฟ์สไตล์ เช่น อสังหาริมทรัพย์ การดำเนินงานท่าเรือ และบริการเรือเฟอร์รี่ รวมถึงธุรกิจโครงสร้างพื้นฐาน เช่น โลจิสติกส์และพลังงานลมนอกชายฝั่ง - รายละเอียดเพิ่มเติมสามารถดูได้ที่ <https://www.mol.co.jp/en/>